KOMISIJOS SPRENDIMAS
2006 m. gruodžio 13 d.
iš dalies keičiantis Sprendimą 2001/881/EB dėl pasienio kontrolės postų sąrašo, atsižvelgiant į Bulgarijos ir Rumunijos stojimą
(pranešta dokumentu Nr. C(2006) 6454)
(Tekstas svarbus EEE)
(2006/926/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Bulgarijos ir Rumunijos stojimo sutartį, ypač į jos 4 straipsnio 3 dalį,
atsižvelgdama į Bulgarijos ir Rumunijos stojimo aktą, ypač į jo 56 straipsnį,
kadangi:
(1)
2001 m. gruodžio 7 d. Komisijos sprendimo 2001/881/EB, nustatančio kontrolės postų, patvirtintų atlikti gyvūnų ir gyvūninės kilmės produktų iš trečiųjų šalių veterinarinius patikrinimus, sąrašą ir atnaujinančio išsamias patikrinimų, kuriuos atliks Komisijos ekspertai, taisykles (1), priede pateikiamas pasienio kontrolės postų, skirtų atlikti iš trečiųjų šalių į Bendriją įvežamų gyvų gyvūnų ir gyvūninės kilmės produktų veterinarinius patikrinimus, sąrašas (toliau - pasienio kontrolės postų sąrašas).
(2)
2007 m. sausio 1 d. Bulgarijai ir Rumunijai įstojus į Europos Sąjungą Bendrijos pasieniuose su kaimyninėmis trečiosiomis šalimis reikės atlikti didelius pakeitimus.
(3)
Šioms dviems šalims įstojus į Europos Sąjungą, Vengrija nebebus Bendrijos pietrytine sausumos siena, o dabartinis sausumos pasienio kontrolės postas ir gyvų gyvūnų sienos kirtimo punktas Nagylake Vengrijos ir Rumunijos pasienyje bus panaikintas. Taigi jį reikėtų išbraukti iš pasienio kontrolės postų sąrašo. Tai padaryti reikia priimant juridinius ir techninius pakeitimus, būtinus plėtrai.
(4)
Be to, Graikijos siena su Bulgarija taip pat nebebus siena su trečiąja šalimi, o dabartiniai sausumos pasienio kontrolės postai Ormenione ir Promochone bus panaikinti. Taigi juos reikėtų išbraukti iš pasienio kontrolės postų sąrašo. Tai padaryti reikia priimant juridinius ir techninius pakeitimus, būtinus plėtrai.
(5)
Komisijos maisto ir veterinarijos tarnyba patikrino visas siūlomas naujas vietas Bulgarijoje ir Rumunijoje pasienio kontrolės postams su trečiosiomis šalimis įsteigti ir patarė Komisijai patvirtinti tas, kurios yra tinkamai parengtos. Todėl šias vietas reikėtų įtraukti į pasienio kontrolės postų sąrašą.
(6)
Todėl Sprendimą 2001/881/EB reikėtų atitinkamai iš dalies pakeisti.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2001/881/EB priedas iš dalies keičiamas pagal šio sprendimo priedą.
2 straipsnis
Šis sprendimas taikomas tuo atveju, jei įsigalioja Bulgarijos ir Rumunijos stojimo sutartis, nuo šios Sutarties įsigaliojimo dienos.
3 straipsnis
Šis sprendimas skirtas valstybėms narėms.
Priimta Briuselyje, 2006 m. gruodžio 13 d.